**DEBRECENI GÖNCZY PÁL ÁLTALÁNOS ISKOLA**



4225 Debrecen, Gönczy Pál u. 1-3.

🕿/fax: (52) 535-820, 535-821, 786-310

iskoladebrecen@gonczy.sulinet.hu

[www.gonczy.hu](http://www.gonczy.hu)



**PROJEKT BESZÁMOLÓ**

**AZ ISKOLAKERTI ALAPOZÓ ALPROGRAM SORÁN ELVÉGZETT FEJLESZTÉSEKRŐL, A FEJLESZTÉSEKKEL ELÉRT EREDMÉNYEKRŐL ÉS A MENTORÁLÁSI TEVÉKENYSÉGRŐL**

Debrecen, 2020. május 20.

Fodorné Magyar Ágnes Kovács Zsuzsanna

 Pályázatért felelős vezető Iskolakert vezető

Burger Angéla Erzsébet

Intézményvezető

A 2019/2020. tanév előkészítését, még 2019. júniusában – a projekttevékenység értékelése során kitűzött célok mentén - megkezdtük. Pedagógus csapatunk változatlan: Kovács Zsuzsanna iskolakert vezető, Bodnárné Szőke Éva, Fodor László és Fodorné Magyar Ágnes technika szakos tanárok. Munkánkat Torkos Máté kertész és Radóczné Buri Mária pedagógiai asszisztens segíti. Sajnos ő a tanév során tartósan távol volt betegsége miatt, a feladatait közösen láttuk el.

**Környezetfejlesztés:**

A nyári időszakban kialakítottuk a Főnix kert szerszámtárolóját, ahol csapatonként helyeztük el a szerszámokat. Ez a tárolási mód biztosítja, hogy a gyerekek mindig ugyanazt a szerszámkészletet használják, így gondosabban bánnak az eszközökkel.

Elkészült a tornácos ház csatornabekötése, így megnyílt a lehetőség a kerti konyha és a textilfestő műhely kialakítására.

A madárles alatt kiásott gödörbe a nyáron megérkezett a folyami homok, melynek lapátolásában a nagyobb gyerekek is részt vettek.

Ősszel beállítottuk a négy új ágyáskeretet, s ezzel párhuzamosan a meglévő ágyásainkat is újrafestettük, talaját pótoltuk.

A Kincses kert szamóca ültetvénye tavasszal új ágyáskeretet kapott, a kerti épületek frissítő, fertőtlenítő külső meszelést.

Tervezzük, hogy a téli Adventi nap és a tavaszi Kertindító nap mellé egy őszi iskolakerti napot is szervezünk. Ezeken a napokon sokan (200-300 fő) vagyunk a kertben, megtapasztalják a szülők, gyerekek az iskola közösségét egy szabadidős programon.

Szeretnénk a kerti játszóterek mellé jelzés értékű kerítést (vadászkerítést) és labdafogó hálót létesíteni. A használaton kívüli csűrből közösségi teret, a régi kifutó előtetője alatt piacteret, a padláson növényszárítót kialakítani. Mindezt kis lépésekkel, összefogással.

**Gyerekeknek szervezett tevékenységek:**

A tanévet nagy lendülettel és tervekkel kezdtük. Szeptemberben a hatodikosok segítségével elkezdtük összeszerelni az új ágyáskereteket. Az ötödikesekkel pedig lefestettük a már négy éves magaságyások kereteit. Sikerült a madárles alatt elkészíteni a homokágyat a 8. osztályos fiúk bevonásával. Lekvárt főztünk és bazsalikomos pestót készítettünk a munkaiskolás gyerekekkel. Begyűjtöttük a magokat a tavaszi vetéshez, feldolgoztuk a megszárított fűszer- és gyógynövényeinket.

Európai Tehetségpontként csatlakoztunk az Európai Unió E-twinning programjában együttműködő iskolakertet művelő közösséghez. A projektet egy olasz iskola vezeti, hét ország tanulói működnek együtt évszakonként meghatározott feladatokban, melyek megvalósításáról egy közös felületen számolunk be. A program az iskolakerti tevékenységeket bővíti idegen nyelvi kommunikációs kompetenciák és a digitális írástudás fejlesztésének lehetőségével.

Az idén először neveztünk a „Varázs tanya” egész napos iskola tematikus programban részt vevő 5. osztályos és két hetedikes mentordiák alkotta csapattal a Józsai szüreti nap sütiversenyére, ahol a zsűri különdíjjal jutalmazta munkánkat. A versenybe csak olyan süteményekkel lehetett nevezni, amelyek főbb alapanyagai a kertben teremtek. Az almás-diós-fügés versenysüti piténk elkészítése igazi élménynap volt, ahol a próbasütés minden morzsája pillanatok alatt tűnt el a tepsiből.

Novemberben téliesítettük az iskolakertet és megtartottuk Adventi napunkat, ahol a szülők a gyerekekkel közösen elkészíthették Adventi koszorúikat. Felújítottuk és kihelyeztük madáretetőinket, elkészítettük a madárkalácsokat.

A téli időszakban madármegfigyelést végeztünk. Látogatást tettünk a „szomszéd gazdánál”, akik, gyógynövények feldolgozásával foglalkoznak. Különféle teák kóstolása után, elkészítettük saját teakeverékünket. Kalácsot sütöttünk, amit a kertünkben termett dióval ízesítettünk. Kolbászt töltöttünk és készültünk a tavaszra. A gyerekekkel elkészítettük tavaszi vetéstervüket a növénytársítás figyelembevételével. Elkészítettük magszalagjainkat. Összeállítottuk a Tavaszi kertindító napunk programját.

A gyerekekkel közösen már nagyon vártuk, hogy elkezdhessük a tavaszi munkákat az iskolakertben. Első közös tevékenységünk a metszés napja volt március 11-én.

**Mentor iskolakerti tevékenységeink:**

A tanév indító munkaközösségi foglalkozására iskolánkba invitáltuk a Debrecen városi Kincseink tehetséggondozó program természettudományos munkaközösségét. A tehetséggondozó pedagógusok megismerkedtek az iskolakert kínálta lehetőségekkel, jó gyakorlatainkkal, a természettudományos tehetséggondozás terén. Szó volt a digitális tanulási folyamat tervezéséről és az élménypedagógiai módszertanáról is.

Októberben, mind a négyen - iskolakertes kollégák - részt vettünk az V. Országos Iskolakert-hálózati találkozón Budapesten, ahonnan feltöltődve jöttünk haza. Köszönthettünk több régi ismerőst, s a délutáni foglalkozások a saját élmény programon túl a csapatépítést, az ismerkedést is szolgálták.

Márciusban volt iskolakert vezető kollégánk pedagógus minősítési eljárása. A két szakértő kolléganő nagy érdeklődéssel ismerkedett a technika tantárgy iskolakerti lehetőségeivel. A füzesgyarmati kolléganő bejelentkezett a tavaszi Kertindító napunkra, a Gyulai Tankerületi Központ a technika szakos tanáraival.

Aztán hirtelen jött a digitális távoktatás.

Ilyen helyzettel még sem a pedagógusok, sem a gyerek, sem a szülők nem találkoztak. Nem tudtuk, meddig fog tartani, mikor jöhetnek a gyerekek újra iskolába. Ott volt a nagy iskolakert üresen, gyerekzsivaj nélkül. Sokat dilemmáztunk mi legyen. Vessünk, ne vessünk? Végül mi, az iskolakert munkacsoport, elkezdtük a tavaszi munkákat a kertben. Neveltük a palántákat, elkezdtük a magaságyásaink bevetését, a palánták kiültetését.

Az ötödikes gyerekeknek különböző játékosított feladatokon keresztül – mi a #school felületet használtuk, melyen változatos eszköz és értékelési tárat használva állíthattunk össze digitális tananyagokat – sikerült átadnunk azokat az ismereteket, amelyek alkalmazásával kialakíthattak otthon egy saját zöldségeskertrészt, bevethették és folyamatosan gondozhatták, nevelhették a növényeiket.

A hatodikosok hasonló feladatot kaptak, de nekik palántát is kellett nevelniük, valamint a gyógynövényekkel ismerkedtek, egy szabadon választott gyógynövényt gondozhattak.

A 7-8. osztályosokat megismertettük a szőlőműveléssel és a gyümölcsfák tavaszi munkálataival.

Tervezzük, hogy a következő tanévtől a Technika és tervezés tantárgy C moduljának témaköreihez készítünk digitális tananyagokat, a tanórai tevékenységek kiegészítéséhez.

**Programfejlesztés:**

Májusban kezdtük meg iskolánk pedagógiai programjának az új szabályozó dokumentumok szerinti átdolgozását. Helyi tantervünkben hangsúlyos szerepet kap az iskolakerti tevékenység, egyrészt az emelt óraszámú természettudományos képzés részeként, másrészt a technika és tervezés tantárgy magasabb óraszámába. Meglévő programunkat kibővítjük az első és második évfolyamon iskolakerti tevékenységgel.

**Előkészített, elmaradt programjaink, terveink:**

|  |  |
| --- | --- |
| Program | Időpont |
| Terv | Pótló |
| Tavaszi kertindító nap – mentor műhely | április | szeptember |
| Részvétel tudásmegosztáson – Nevelőtestületi iskolakert látogatás, kapcsolatépítés (Karácsond és Dorogháza) | május 4-5. | október 5-6. |
| Nyári kertészeti gyakorlat, helyett: augusztusi munkaiskola nap | június-augusztus | augusztus végén |
| Tanévzáró, helyett tanévnyitó pedagógiai műhelymunka (kemencés) | június | augusztus végén |
| Nyári élménynap vagy tábor | július | elmarad |